Telthusbakken (Oslo)

Telthusbakken (1–41) er en vei i området Gamle Aker som ligger i bydel St. Hanshaugen i Oslo. Veien starter i Maridalsveien og går opp til Akersbakken. Opprinnelig var navnet brukt på et lite område av Bymarken nord for veien fra Maridalsveien til Gamle Aker kirke. Veiens navn stammer fra et telthus (et militært mobiliseringsdepot) som lå ved Gamle Aker kirke på 1700-tallet. Tomtene rundt telthusbakken fikk først tomtebrev i 1815–16, etter at området lenge hadde vært benyttet av fattigfolk. 

I dag ligger det lav trehusbebyggelse på nordsiden av veien, og på sydsiden ligger byens mest sentrale parsellhageområde.


I løpet av 1877–1882, da Edvard Munch var tenåring, utførte han en rekke akvareller og oljeskisser med utsikt fra familiens leilighet i Fossveien 7 på Grünerløkka mot Gamle Aker kirke og Telthusbakken. Før kornsiloene ble bygget i 1953, kunne man se Telthusbakken fra denne adressen.«Vi krysser Akerselva og stanser foran Fossveien 7. Her ble 16 år gamle Munch for alvor klar over sitt kunstnerkall. Fra stuevinduet kunne han la blikket hvile på Gamle Aker Kirkes trygge tårn og den idylliske Telthusbakken. Et av hans aller tidligste malerier har nettopp denne utsikten som motiv. Den mektige kornsiloen, ombygget til moderne hybler, stenger for utsynet i dag.» Sitert fra: Erle Moestue Bugge: «På sporet av Munch», Aftenposten 23. oktober 2008 I Restaurant Schrøder henger et maleri fra Telthusbakken malt av Sigurd Fosnes i 1926.

 Referanser 

 Eksterne lenker 


Kategori:Veier i Oslo
Kategori:Gamle Aker
Kategori:Veier i bydel St. Hanshaugen